b'\n_START_ARTICLE_\nMakarska\n_START_SECTION_\nZgodovina\n_START_PARAGRAPH_\nMakarska je zrasla  na mestu anti\xc4\x8dnega naselja Muccuruma, ki so ga Avari poru\xc5\xa1ili sredi 6. stoletja. Ko so kraj obnovili je postal pomembno opori\xc5\xa1\xc4\x8de Neretljanov v bojih proti Bene\xc4\x8danom. Mesto je priznavalo oblast hrva\xc5\xa1kih in ogrsko-hrva\xc5\xa1kih, pa tudi bosanskih vladarjev. Turki so se v Makarski zadr\xc5\xbeevali kakih 150 let (1499-1646), za njimi je bila pod bene\xc5\xa1ko republiko do (1799), nato pa ga je doletela usoda ostale Dalmacije._NEWLINE_V fran\xc4\x8di\xc5\xa1kanskem samostanu (iz 15. do 17. stol.) katerega cerkev je bila med tur\xc5\xa1ko okupacijo spremenjena v d\xc5\xbeamijo, je zelo zanimiva in bogata zbirka \xc5\xa1koljk, samostan pa ima tudi staro knji\xc5\xbenico, arhiv ter zbirko slik in umetni\xc5\xa1kih izdelkov. V \xc5\xbeupnji\xc5\xa1ki cerkvi sv. Marka so ikone iz 16. stol., portreti makarskih \xc5\xa1kofov (Makarska je bila do 1828 sede\xc5\xbe \xc5\xa1kofije) in razni umetni\xc5\xa1ki predmeti._NEWLINE_V starem delu Makarske si je vredno ogledati baro\xc4\x8dno cerkev sv. Filipa, ostanke cerkve sv. Petra (iz 15. stol.), spomenik Napoleonovemu mar\xc5\xa1alu Marmontu, guvernerju ilirskih provinc, ter nekaj zanimivih baro\xc4\x8dnih stavb._NEWLINE_Makarska je s trajektno linijo povezana z otokom Bra\xc4\x8d (Makarska-Sumartin).'